text: Billund Lufthavn bygger om for 30 millioner kroner
  09 februar 2011 kl. 14.13
  Billund Lufthavn rykker check-in og sikkerhedskontrollen sammen. Samlet bygges der om for 30 millioner kroner i lufthavnen.
  Billund Lufthavn går i løbet af kort tid i gang med at bygge om for 30 millioner kroner, når de nødvendige tilladelser er i hus.
  Lufthavnsdirektør Kjeld Zacho Jørgensen oplyser, at planen er, at sikkerhedskontrollen skal rykkes en etage ned til check-in i stueplan.
  Samtidig udvides lufthavnens butiksområde og placeres på hele 1. salen, mens restauranter og caféer får til huse på 2. sal.
  Med ombygningen får Billund Lufthavn et bedre og mere naturligt flow i passagerstrømmen.
  Ombygningen af lufthavnen bliver planlagt sådan, at passagerne generes mindst muligt i højsæsonen for sommerens charter-turisme.
  
  Venter rekord-overskud
  Finansieringen af byggeriet bliver ikke noget problem for lufthavnen, der til marts forventer at offentliggøre sit 2010-regnskab med rekord i både omsætning og overskud.
  Lufthavnsdirektør Kjeld Zacho Jørgensen ser også optimistisk på passagertallet for 2011, som han forventer når op tæt på 2,7 millioner.
  